रिश्ते को नकारा, सिंगर बोले- प्रूव करने के लिए मरने की जरूरत पड़ती है
Punjabi Singer karan Aujla Clarification; Sharpy Ghumman Arrest | AGTF Action Fake Passport  पंजाब की एंटी गैंगस्टर टॉस्क फोर्स (AGTF) की तरफ से शारपी घुम्मण की गिरफ्तारी पर सिंगर करण औजला का रिएक्शन आया है।
पंजाब की एंटी गैंगस्टर टॉस्क फोर्स (AGTF) की तरफ से शारपी घुम्मण की गिरफ्तारी पर सिंगर करण औजला का रिएक्शन आया है। जाली पासपोर्ट बना गैंगस्टरों को विदेश भेजने के आरोप में शारपी घुमण के साथ-साथ उसके दो साथियों ओंकार सिंह और प्रभजोत सिंह को भी पकड़ा गया है। करण औजला अपना नाम शारपी के साथ जोड़े जाने से खफा हो गए हैं।
दरअसल, शारपी पंजाब में सिंगर्स के कार्यक्रम आयोजित करवाता रहा है। जिसके चलते उसके सिर्फ करण औजला ही नहीं, कई अन्य सिंगर्स के साथ भी रिश्ते हैं। करण औजला ने इस दौरान मीडिया को भी अपना रुख स्पष्ट करते हुए बिना जानकारी हासिल किए उसका नाम किसी के साथ भी जोड़ने पर कानूनी कार्रवाई की धमकी दे दी है।
पढ़ें क्या लिखा है करण औजला ने...
करण औजला ने कहा - मीडिया के सदस्य और भाई-बहन जो मुझे प्यार करते हैं, कुछ बातें जो मैं जरूरी समझता हूं इस समय करनी। क्योंकि बातें समय पर ही क्लियर कर देनी चाहिए।
पहले जो वीडियो आयी, उसके बारे में भी मैंने क्लेरिफिकेशन दी, जितनी हो सके। और कल जो वीडियो देखी है 'करण औजला दा फ्रेंड अरेस्ट'।
यार मुझे एक बात बताओ, मीडिया वाले, अगर मेरा कोई फ्रेंड था या है, जो उसने किया वे भर रहा है। मेरे नाम के साथ क्यों हर बार? मैने क्या किया? इन सभी का अकेला फ्रैंड मैं ही हूं? मेरी शायद उस व्यक्ति के साथ दो साल से बात भी नहीं हुई। अगर मैं पहले जाता भी था कि मेरे से पूछ कर लाइफ का गुड/बैड डिसीजन लेता।
मैं अकेला नहीं जिसकी फोटो या वीडियो ने किसी और के साथ हैं। बहुत इंडस्ट्री के बंदे हैं और सभी का यही कसूर है कि वे पंजाब के लिए काम कर रहे हैं और अपने परिवार का पेट भर रहे हैं, अपने काम के जरिए। अगर कोई चैनल खबर लगाता भी है 'करण औजला का साथी गिरफ्तार' मुझे वे बताओ भी, जो गिरफ्तार हुआ, उसका कोई नाम नहीं है? मेरा नाम के साथ जोड़ दो किसी को भी।
मैं अपना काम कर रहा हूं और सर्वाइव करने की कोशिश कर रहा हूं, बाकी सभी कलाकारों की तरह। 4 बार रंगदारी का शिकार हुआ और 5 बार घर पर फायरिंग हुई। कभी किसी चैनल ने इस बारे में तो सिंपथी (सांत्वना) खबर नहीं चलाई, कि इतना गलत हो रहा।
इसलिए मीडिया वालों को विनती है आज से कोई बिना जानकारी इकट्‌ठी किए या बिना किसी प्रूफ के मेरा नाम दिखा कर नाम डीफेम करने की कोशिश करता है तो मैं सीधा लीगल एक्शन लूंगा। मेरी लीगल टीम पहले से ही इस पर काम कर रही है।
एक बात बिल्कुल समझ आ चुकी है, बंदे को मरने की जरूरत पड़ती है अपने आप को प्रूव करने के लिए। यही सच्चाई है। शर्म आनी चाहिए...
अनमोल की वीडियो आने के बाद पुलिस का एक्शन
गौरतलब है कि 16 अप्रैल को पंजाबी सिंगर करण औजला और शैरी मान की USA में शादी में गाते हुए की वीडियो सामने आई थी। इस वीडियो में लॉरेंस का भाई अनमोल नाचते हुए दिखा था। हैरानी की बात यह थी कि विदेश मंत्रालय ने सितंबर 2022 में बयान जारी किया था कि अनमोल को कीनिया में डिटेन किया गया है, लेकिन अप्रैल में उसकी वीडियो सामने आने के बाद विदेश मंत्रालय को भी इस पर सफाई देनी पड़ी थी।
अनमोल के बारे में करेगी पूछताछ
मिली जानकारी के अनुसार, शारपी को पटियाला से गिरफ्तार किया गया है। शारपी सिंगर करण औजला का खास है। करण औजला के साथ-साथ दिखने के अलावा उसका नाम कबड्‌डी कार्यक्रम आयोजित करवाने में भी आता है। फिलहाल AGTF उससे अनमोल के बारे में पूछताछ करना चाहती है।
खुफिया एजेंसियों पर उठे थे सवाल
सिद्धू मूसेवाला हत्याकांड में लॉरेंस के साथ-साथ अनमोल का नाम भी सामने आया था। लॉरेंस ने उसे नेपाल के रास्ते फेक पासपोर्ट के साथ विदेश भिजवा दिया था, लेकिन हैरानी की बात है कि सितंबर 2022 में उसके डिटेन किए जाने की जानकारी के बाद न ही पंजाब सरकार और न ही राज्य सरकार की खुफिया एजेंसियों ने अनमोल की सुध ली।
वह अमेरिका में खुला घूम रहा था और विदेश मंत्रालय को यह भी पता नहीं था कि अमेरिकी सरकार ने उसकी डिटेंशन खत्म कर उसे खुला छोड़ दिया है।